— Гэта мастацтва, створанае людзьмі, якія нарадзіліся і гадаваліся тут, хадзілі па гэтай зямлі, шчыра яе любілі, елі хлеб ды бульбу з нашых палёў і смакавалі сакавітыя яблыкі з тутэйшых садоў. Гэта мастацтва, створанае тымі, хто паважае не толькі сваіх суродзічаў, але і суседзяў. Яно ніколі не адмяжоўвалася ад культуры сусветнай — ды і мы гэтага ні ў якім разе не павінны рабіць. І самае галоўнае: нельга падыходзіць да яго фармальна або кан’юнктурна, засвойваючы беларускі рэпертуар таму, што прыйшла ўказка зверху. Наш курс на прапаганду нацыянальнага мастацтва, якога мы трымаемся праз усю гісторыю калектыву, быў і застаецца шчырым.